Jann Sjursen (KRF), 1999-05-11:
Men når det er sagt, vil jeg godt indlede min tale med at sige, at jeg hilser det absolut velkommen, at vi her i Folketinget får en generel drøftelse af den danske forhandlingsstrategi op til WTO-forhandlingsrunden i Seattle i december.
Jeg vil godt tage udgangspunkt i, at i den forrige runde om handelsliberaliseringer, den såkaldte Uruguayrunde, lykkedes det at få indskrevet princippet om bæredygtig udvikling i formålsparagraffen for den nye verdenshandelsorganisation, WTO.
Når jeg tager udgangspunktet her, skyldes det, at vi fra Kristeligt Folkepartis side mener, at det må være en fornem opgave ved den kommende forhandlingsrunde at sikre, at dette princip nu bliver udmøntet i konkret handling, og at vi får det knyttet sammen med princippet om forsigtighed.
Den regulering, der skal ske på miljøområdet i WTO-sammenhæng,
må netop tage udgangspunkt i forsigtighedsprincippet, og vi vil se det som en fornem opgave her i næste forhandlingsrunde at komme videre med at udmønte konsekvenserne af bæredygtighed, som nu er kommet ind i formålsparagraffen.
Vi ved godt, at når der er tale om miljøbeskyttelse, må det selvfølgelig ikke udvikle sig til en form for grøn protektionisme.
Det er jo en påstand, som ulandene ofte møder ilandenes krav om at tage hensyn til bæredygtig udvikling med, og de kan også fra tid til anden være kritiske over for ilandenes ønske om forbrugerbeskyttelse, sundhed, dyrevelfærd og arbejdstagerrettigheder - ja, sågar at ligestillingsproblemstillingen inddrages, når der tales om fri handel.
Det er i bund og grund utroværdigt, hvis vi dynger krav på krav ovenpå hinanden, så det bare over for udviklingslandene kommer til at virke som en yderligere beskyttelse af vore egne markeder.
De har beskyttelse - mere end nok må man sige - af de nuværende toldmure.
Derfor er det vores synspunkt, at Danmark i EU-sammenhæng må arbejde for, at EU reelt kommer til eller ser sig i stand til ved den kommende forhandlingsrunde at kunne give ulandene substantielle og reelle indrømmelser.
Det gælder ikke mindst på landbrugsområdet, som er et af de områder, hvor de kunne nyde stor gavn af at få fri adgang til netop vores markeder, og i den sammenhæng kan man filosofere lidt over, at ulandene mere eller mindre generelt glimrer ved fraværet i EU's landbrugspolitik.
Men det er en lidt anden sag. Fri handel har været omdrejningspunktet for flere ordførere her i dag, og jeg vil godt understrege, at for Kristeligt Folkeparti er fri handel ikke et mål i sig selv, og at vi i hvert fald først og fremmest ikke ønsker, at den frie handel foregår på bekostning af mennesker og miljø. Derfor skal vi have styr på den frie handel, og det kan vi netop få i WTO-regi.
Det er de bløde spørgsmål, der skal prioriteres i den kommende forhandlingsrunde, sådan som vi ser det fra Kristeligt Folkepartis side, og det aspekt skal i det hele taget opprioriteres i hele WTO's arbejde.
Derfor er det også vigtigt, at man i WTO får opbygget en analyse og politikkapacitet, så de bløde spørgsmål fremover kan blive tillagt langt større vægt i WTO-sammenhæng. Vi anser det for vigtigt, at åbenheden øges, og at det bl.a. sker ved, at parlamentarikere og NGO'ere inddrages i højere grad i WTO-sammenhæng.
På en måde kan man sige, at Danmark her er gået hen og blevet et foregangsland, sådan som
vi har forstået det.
Bl.a. har Udenrigsministeriet i høj grad søgt at inddrage dette aspekt i forberedelserne fra dansk side til den kommende forhandlingsrunde, men vi mangler at se noget tilsvarende på det niveau, hvor WTO befinder sig, og det er derfor vigtigt, at regeringen arbejder for, at det aspekt kommer med.
Til sidst skal jeg blot sige, at vi selvfølgelig kan støtte det forslag til vedtagelse, vi selv er medforslagsstillere til, og som indeholder en lang række af de emner, der kommer op i den kommende forhandlingsrunde.
Jeg skal også understrege her til sidst, at det for Kristeligt Folkeparti er afgørende, at der bliver sat fokus på miljøet og bæredygtig udvikling, og at EU-landene som helhed kommer med nogle reelle tilbud til ulandene, der gør, at vi troværdigt kan lægge krav på bordet - også de krav, som er nævnt i det fremsatte forslag til vedtagelse.